(দিনাজপুর২৪.কম) ভারতের উত্তর প্রদেশের কানপুর জেলায় ঘটে গেলো চোখ কপালে তোলার মতো এক ঘটনা। দুর্বল হার্টের কোন ব্যক্তি হলে, হয়তো দুর্ঘটনায় পড়তেন। কানপুরের বাসিন্দা উর্মিলা যাদব অবশ্য ধাক্কাটা সামলে নেয়ায় রক্ষা। তিনি গৃহস্থালিতে কাজ করে তার জীবিকা নির্বাহ করেন এবং বেশ কষ্টেই সংসার চলে তার। অথচ, এইতো ক’দিন আগে ঊর্মিলা বিশ্বের শীর্ষ ধনীদের একজনে পরিণত হলেন । তবে বিষয়টা অনেকটা একদিনের মহারাজা বা মহারানী হওয়ার মতো। তার স্টেট ব্যাংক অব ইন্ডিয়ার (এসবিআই) অ্যাকাউন্টে জমা পড়লো ৯ হাজার ৫৭১ কোটি ১৬ লাখ ৯৮ হাজার ৬৪৭ রুপি। এ খবর দিয়েছে অনলাইন হিন্দুস্তান টাইমস। কা-টাকে ভৌতিক তো বলতেই হবে। ঊর্মিলা এসবিআই’র কানপুর শাখায় ২,০০০ রুপি জমা দিয়ে একটি সেভিংস অ্যাকাউন্ট বা সঞ্চয়ী হিসাব খুলেছিলেন। কেন্দ্রীয় সরকারের জনপ্রিয় জন ধন যোজনার অংশ হিসেবে অ্যাকাউন্টটি খোলেন তিনি। স্টেট ব্যাংক অব ইন্ডিয়া থেকে ঊর্মিলার মোবাইলে দুটি মেসেজ আসে। মোবাইলের বার্তা দুটি পড়ে তিনি তো বিস্ময়ে হতবাক, কিংকর্তব্যবিমূঢ়! অবিশ্বাস্য ঘটনায় নড়েচড়ে বসলেন তিনি। প্রথম মেসেজটিতে বলা হলো, তার ব্যাংক অ্যাকাউন্টে ৯ লাখ ৯৯ হাজার রুপি জমা পড়েছে। অপর মেসেজটিতে বলা হলো, তার অ্যাকাউন্ট থেকে ৯ লাখ ৯৭ হাজার রুপি কেটে নেয়া হয়েছে এবং ব্যালেন্সবাবদ ২,০০০ টাকা জমা আছে। ফের একটা ধাক্কা খেলেন তিনি। কই তিনি তো এর মধ্যে কোন লেনদেনই করেননি!